Gans Leth ha Sugra?

PENNAS  1

Gologva 1
Rom an Koffiji, hware wosa ygeri. Trosow usadow yn unn gomprehendya bryjyon dowr, kesklappya kosel, tynkyal loyow ha hanafow, klogh ygeri daras, ha hwarth po dew a dro dhe dro.

DOLI	Dydh da, dydh da, myttin da! Koffi dhis? Gans leth ha sugra? Esedha ty gwra, ha mires orth an rol voos. Doli oma vy, tendyores Koffiji an Gath Wynn. Ha'th hanow jy?

MARIA	Doli! 'Ma edhom bara hwath!

DOLI 		Digeredh dhymm, mar pleg! Maria usi ow kelwel.

MARIA 	Doli!

DOLI 		Maria yw Mestres an Koffiji, konvedhes a 'wreta..

MARIA 	Doli! Fisten! Yma edhom a vara hwath a'n gegin!

DOLI 		Kepar ha fer 'th yw hi omma. 'Fydhav vy yn tro skonna gylliv, da lowr?

MARIA 	A-barth Duw, Doli, an bara mar pleg!

DOLI 		Res dhymm ponya

Gologva 2
Kegin an Koffiji, tro ha'n keth termyn. Trosow usadow yn unn gomprehendya dowr yn-dann dhiveri, daffarow ha jynnow yn-dann sia, grommya, gwigha, garga, hwystra, h.e.

DOLI 	Ottani ..

Ygeri daras alkan poos.

Torth hwath … Da rag bara-kras, y'n medhons i.

Degea daras alkan poos.

Da 'vydh gene’ vy teghi dhe'n gegin ma.

Yeynell ow talleth grommya yn-townna.

'Fydh an jynnow ha'n daffarow ma ow krommya treweythyow, yn-sur. Mes nebes a'n brenysi yw gweth. War euryow, y karsen vy gortos omma y'n gegin.

Ygeri daras an rom. Hwaff a'n trosow usadow alena.

Gologva 3
Rom an Koffiji, an pols nessa. Trosow usadow.

DOLI		Otta dhis an bara, ha –

MARIA 	Pur dha, pur dha. Lemmyn, ottomma koffi du. Thomas, y vara-kras, ha’y gyfeyth-avan.

DOLI 		Kyfeyth avan? My a dybi bos kyfeyth sevi da gans Tomas.

MARIA 	An seythen usi tremenys ‘th o henna.

DOLI 		Lavar jy!

MARIA 	Leverel a wrav.

DOLI 	Da lowr, da lowr. Mar mynn ev kyfeyth avan ytho, kyfeyth avan ev a’n kyv. My, ny wonn -

MARIA 	Na wodhes. Nyns yw res dhis godhvos. Ott lowr a glappya. Hag ottomma sugen owraval Morwenna.

DOLI 		Morwenna? Peur ‘th entras hi? Ny’s gwelis mann.

MARIA 	Ott hy ober hi dhana, mos ha dos heb nagonan ow merkya.

DOLI 		Dhe vos kevnisores ‘feu hi genys, heb mar.

MARIA 	Ott prag ‘th yw hi gwithyades gres mar dha. Enos ‘ma hi, y’n gornel bella.

DOLI 		Y’n eur ma y hwelav. Mes prag na vynn hi esedha yn le diblans, es y weles?

MARIA 	Ott lowr a glappya. ‘Kyv ow frenysi vy esedha yn le bynag a blekko dhedha. Mes war-yow genes, a-barth Duw!

DOLI 		War-yow!

Gologva 4
Rom an Koffiji, wosa nebes termyn. Trosow usadow, nebes kosella.

First Positions

DOLI 	Gast! Ny vydh pols rag powes y’n le ma. Ogh, ‘ma edrek dhymm – ny’m beus kov a’n pyth a vynnes ta.

Klogh entra an daras.

Hey, mir - ‘ma Merryn owth entra. A-hyns dhe’n hwel ‘ma hi, heb mar. Ha mir orth Tomas - ‘ma y dhewlagas owth omlenwel a wolow orth hy gweles hi.

Second Positions

MARIA 	Myttin da, Merryn – a-hyns dhe’n sodhva?

MERRYN 	Myttin da dhis, Maria. A-hyns dhe’n sodhva yn hwir. Edhom a’m beus nebes nell kyns es attamya war jorna ober. Koffi krev, mar pleg, mes heb bos re grev.

MARIA 	‘Fynnsen vy tybi bos edhom lanwes nell kyns es attamya war an ober y’th sodhva jy.

MERRYN 	Treweythyow, ha my ow hwithra an skrifennow lagha na, ‘fydh ow ympyn ogas ow kodha yn-mes. Onan a’n troghasow trenkaval na, mar pleg. Troghas drenkaval a wra ri nell dhymmo. Jorna kales ‘vydh hi hedhyw.

MARIA 	Koffi … kresek … Gans leth ha sugra?

Gwigh-gwigh-gwigh.

MERRYN 	Gans leth, mar pleg.

MARIA 	Unn … droghas … drenkaval ...

Gwigh-gwigh-gwigh.

MERRYN 	Drog yw genev – diw droghas drenkaval, erbynn prederi.

MARIA 	Diw … droghas … drenkaval …

Gwigh-gwigh-gwigh.

MERRYN 	Drog yw genev, onan hepken. ‘Fia peryl dhymm drehedhes an sodhva yn helergh.

MARIA   	UNN … droghas … drenkaval …

Gwigh-gwigh-gwigh.

Da lowr?

MERRYN	Da lowr.

MARIA 	Meur ras. Esedha ty gwra. Doli ‘vynn dri dha sosten dhis.

Gologva 5
Rom an Koffiji, wosa nebes termyn. Trosow usadow, nebes kosella arta. Klogh ygeri daras.
First Positions

DOLI	Gast an ast! Mir piw usi ow tos! Na vir, erbynn prederi, na vir! Ottomma Jori. Marner ova dre’n bledhynnyow. ‘Ny wodhes ta henna? Y’n eur ma y hwo’sta yn sur. Ha ny vynn Jori ri spas dhis ankevi.

Second Positions

JORI 		Myttin da, dhis, a Varia hweg, steren ow nos ha howl o dydh splann!

MARIA 	Myttin da, a Jori! Nosweyth brav nyhewer yn Tavern an Karow? ‘Th esen vy hwath ow klewes an tros dhe hanter nos.

JORI	Nosweyth heb hy far, ‘Varia deg! ‘Th esen ni’n varnoryon goth ow kana kanow an mor bys yn diwedh an nosweyth. Hag y’n eur ma, edhom a’m beus a hanafas pur vras a de tomm tewl, yn town lowr dhe worhel sedhi ynni.

MARIA 	Ny vydh tra vyth ow sedhi y’m hanafow vy, a Jori. Gans leth ha sugra?

JORI 	Leth hepken, ‘Varia vyghan. Nyns eson ni y’n pow ma ow longya gorra sugra yn te. Porth kov a’n pyth a leveris an Mester Wesley!

MARIA 	Mar korryn ni sugra yn te, ‘th eson ni ow skoodhya kethneth. Ott an pyth a leverens i y’n chapel ha my mowes vyghan.

Tros bryjyon.

JORI 	Ha ni ow kampolla sedhi, ‘leveris vy dhis bythkweth yn kever an anawel na yn Morow an Gogledh, ha my orth an lyw – 

MARIA 	Leversys – ha surnedh a’m beus dell vynn’ta leverel dhymm a-nowydh, mar kevydh hanter spas.

JORI 		Ott anawel dhis, mamm pub anawel oll, ha my orth lew an gorhel stout …

Tros bryjyon, fest yn lymm.

Gologva 6
Rom an Koffiji, wosa nebes termyn. Trosow usadow, nebes kosella arta hwath.

First Positions

DOLI	‘Wo’sta an govyn ‘si gene’ vy, an govyn bras? Mars usi Jori ow kara’n mor kemmys, prag na vynn e’ mos dhe driga’n ogas dhodho? Mes na fors yn kever Jori. Mir orth Tomas, ‘n unn minhwerthin kepar ha yet – ha stelkya wor’ tu ha moos Merryn.

Second Positions
TOMAS	Merryn! Fat’l a genes? ‘Gavav vy omjunya genes?

MERRYN 	Ah … kevydh … kevydh, yn-sur. ‘Ma lowr a le omma.

TOMAS	‘Ma golok ponvosek warnas, mar kavav vy leverel henna. Yw pub tra oll da lowr warnas y’n sodhva lagha na?

MERRYN	Yw … mes ...

Third Positions

DOLI		Unn koffi kresek ...

MERRYN	Meur ras.

DOLI		Hag unn droghas drenkaval.

MERRYN	Meur ras dhis, ‘Doli.

Fourth Positions

TOMAS	Golok blasus war henna.

MERRYN	Kemmer temmik, mar ‘mynn’ta -

TOMAS	Gav – gav dhymm, nyns esen vy owth assaya -

MERRYN	Mes – mes ...

Hy lev ow fyllel.

TOMAS	Mes … pandra ‘hwer, ‘vyghan?

MERRYN	Pandra…… hwer …

Gwakhe hy lonk.

‘Fydh ow apposyansow lagha hware …

Striwi ha glanhe hy thron.

Le es diw seythen ha hanter ...

TOMAS	Ha benyn lagha vydh’ta ‘wosa?

MERRYN	‘Fydh diw vledhen … diw vledhen hwath ... wosa …wosa henna … moy hwath a studhya hag apposyansow ...

TOMAS	Fienasow meur warnas ytho.

MERRYN	Fienasow meur yn sur. ‘Fydh galar y’m ympyn treweythyow.

TOMAS	A dal an fienasow oll yn-sur? Ow prederi ‘th esen vy –

MERRYN	Tal yn-sertan!

Hy lev yn krev a-nowydh.

Nyns usi war ow thowl vy bos skrifenyades bys vykken.

TOMAS	Yn sur certan! Ow prederi ‘th esen vy … gwaytyans a’m beus … govenek a’m beus ….

MERRYN	Govenek a bandra?

TOMAS	‘Ma edhom dhis omdhiskwitha a dro dhe dro. Fatel via genes dos a-barth dhymm -

MERRYN	Gast! Mir orth an eur! Gav dhymm – res dhymm ponya nerth ow dewdros.

Klogh ygeri daras.

Fifth Positions

DOLI		Bara-kras dhiso jy, a Domas hweg.

TOMAS	Meur ras dhis, ‘Dholi.

DOLI		Gromerci, a Domas hwegoll.

TOMAS	‘Ma hi …

Lev byghan trist.

‘Ma hi ow tendyl gwell es oberi yn skrifenyades bys vykken ‘tho.

JORI		Yo, a Dholi!

Yn unn gria a-dreus an rom.

Yma marner koth ow merwel a seghes omma!

DOLI		Ott an gwaytyans a’m beus.

JORI		Ple ‘ma ow the?

DOLI		A’y hyns lemmyn, Jori – dalghen y’th lovanow!

Gologva 7
Rom an Koffiji, wosa nebes termyn. Trosow usadow.

First Positions

DOLI	Ott Morwenna ow skolkya yn-mes, kepar ha skeus dre’n koos. Da yw gene’ vy nag yw hi eskares dhymmo vy.

Second Positions

MORWENNA	Klew, ‘Varia, res yw dhymm mos war-yow poneyl y fydh an Hwithrer war ow lergh. Porth kov a veneges dhymm mar kwelydh an cigarennow anlafyl na.

MARIA	Porthav, yn-sur. ‘Hwelis vy’n folennow y’ga hever. Eus kals cigarennow anlafy a-gynsow?

MORWENNA	‘Ma cigarennow anlafyl niver an gleuth, my a lever dhis. Es lowr ‘vydhons i dhe’ga aswon. Fardellik rudh, arwodh neb edhen du koynt warnedha.

MARIA 	War-nuk y klewydh mar kwela’ vy re. Dydh da dhis, ha sowena!

MORWENNA 	Sowena!

Tros klogh daras.

Third Positions

DOLI	Dhe’n lyha y’s gwelis vy’n-dann vodya, mar ny’s gwelis vy’n-dann entra. ‘Fydh hi owth omdhiskwedhes ha mos a wel heb gwarnyans, an gevnisores na. Na fors fatel vo, gyllys yw hi lemmyn.

Tros klogh daras.

Ott an skoler hir tanow na, Mikko, yn unn dremena Morwenna a-wib. Prag ‘ma va ow mires war bub tu? Gwas truan! Herwydh rewlow an skol, ny godh dhodho bos omma dhe’n eur ma y’n jydh.

Fourth Positions

MARIA 	Myttin da dhis, Mikko! ‘Ny godh dhiso jy bos y’n skol seulabrys?

MIKKO 	A’w hyns di ‘th esov vy lemmyn. Ow Ewnter Breyan a ros an folennow ma dhymm. ‘Fynna’ vy aga dylbartha y’n gwerthjiow a’w hyns dhe’n skol. Yw da lowr orthi’ vy gasa nebes anedha omma?

MARIA 	‘Gava’ vy aga gweles, mar pleg?

JORI 		Ahoy, a vestres! Eus chons dhe varner koth kavos hanafas hwath?

MARIA 	Heb mar, Jori. Yn hanaf glan ‘fynna’ vy y ri dhis.

Tros bryjyon.

MIKKO	Gwell dhymm fistena, ‘vestres. ‘Hallav gasa an folennow ma war an mosow, dhana.

MARIA 	Gwell dhymm aga -

JORI 		Ow the! Re bedren gledh Manowan, ‘ma kurun spern warnav.

MIKKO	Manowan? Piw yw Manowan, ‘vester?

JORI	Manowan yw duw an mor, ‘vab. Ni oll ‘vydh orth y wordhya, ni an varnoryon, rag yth on ni gwesyon pur dhuwek. Hag yma edhom tynn dhe’n gordhyer duwek ma a’y de, rag yma kurun spern ha mamm an kurunow spern warnodho.

Fifth Positions

MARIA 	Doli, dri te Jori dhodho ty gwra. Gast, ple’ma y hanafas y’n eur ma?

DOLI		A’y sav war an komptyer, orth dha benn elin.

JORI		Re bedren dhyghow Manowan, my a vynn dos ow honan dh'y gerghes!

DOLI		Gort a'th esedh, a Jori hweg! Yma dha hanafas ow mora lemmyn yn y drumach dhis.

JORI		A voren hweg … pandr’a lavarav?

DOLI 		'Meur ras', martesen? Gwaytyans a'm beus nag yw an te ma re domm dhis.

JORI	Tomm? 'Tomm', a'n medhydh? Ny yll hemma bos maga tomm avel an tro na yn Morow an Dyghow, ha my ow sevel orth hes a vorladron -

DOLI	Morladres 'pen vy war an flour a-ragos jy, a Jori hweg ha gwiw, 'fynnsen vy fia dhe'n fo.

Gologva 8
Rom an Koffiji, wosa nebes termyn. Trosow usadow.

First Positions

DOLI	An Tomas na, ow mires a dhewlagas leugh orth Merryn … Gast, prag na vynn nagonan mires herwydh an gis na orthiv vy? 'Fydh ev mar guv ha mar hweg yn hy hever ma y'm bydh hwans hweja.

Second Positions

MERRYN	'Th o an dyski oll na mar es kyns. 'Fydhen vy ow kollenki henwyn ha dedhyasow ha rewlow komplek, aga hollenki dell vens i leth. Mes y'n eur ma …

TOMAS	Y'n eur ma … pandra, a Verryn?

MERRYN	Lanwes an geryow … gokki – ma, ha keniver lavar hir kledhek. Treweythyow ytho omglewans a'm beus aga bos ow tivera yn-mes der ow diwskovarn. Heb troghasow trenkaval Maria, ny wonn vy mann fatel alsen vy pesya.

TOMAS	Pandr’a hwarva dhana, rag dri kemmys a bonvosow warnas?

MERRYN	'Th yw … yth yw komplek.

TOMAS	Pandra yw komplek, 'Verryn?

MERRYN	Pub tra …Pub tra oll.

TOMAS	Pub tra oll. Gweles a wrav.

MERRYN	Skant ny dybav. Klew, pur guv osta, ha -

TOMAS	My 'vydh lowen dhe ri gweres dhis, 'wodhes -

MERRYN	Gweres? 'Wodhes tejy yn kever an lagha ytho?

TOMAS	Le 'wonn vy yn kever an lagha es dell wor Duk Kernow yn kever Kernow. Mes mar mynnydh gorra'n lyver dyski y'm dewdhorn, 'hyllyn ni mos dre'n dyskansow ha my 'vynn gorra an govynnow orthis.

MERRYN	Martesen ...

TOMAS	'Halsa henna -

MERRYN	Y halsa henna oberi, martesen.

TOMAS	Yn sur y halsa oberi, ha –

MERRYN	Goslow – res dhymm fistena. Mes yn certan y fynnav vy prederi yn y gever. Gonn meur a ras dhis.

[bookmark: _GoBack]Third Positions

JORI	'Re dhiwbedren Manowan, re worras an te na nell nowydh ynnov. Parys ov dhe dhiskwedhes ow fas dhe'n bys bras y'n eur ma. Sowena, a Dholi hweg!

DOLI		Sowena dhis, Jori!

Tros klogh daras.

Ha gwyns teg war dha lergh.

Gologva 9
Rom an Koffiji, wosa nebes termyn. Trosow usadow, nebes kosella arta.

DOLI	Ytho lemmyn dhe'n folennow ma … Maw koynt 'th yw'n Mikko na. Y ewnter Breyan ow kwitha Tavern an Pymthek Besont, y vroder Androw owth oberi yn sodhek yeghes dhe'n Konsel, hag ev ow tybri y golon yn-mes rag an voren na y'n skol a-barth dhodho, 'Th o ev skon lowr ow kwibya yn-mes wosa gasa y folennow. 'Th esa Jori ow mingamma herwydh gis koynt hag ev ow redya onan dhana. Ottomma unn folen yredi …

Tros paper.

Gast an ast! An jowl byghan tont! Maria! 'Welsis an folennow ma?

MARIA 	Folennow?

DOLI 		Folennow Mikko. Mir orth homma!

MARIA 	Folennow Mikko … res ankovsen vy'n re na.

DOLI		Breyan a's ros dhodho, porth kov. Mires ty gwra!

MARIA	Breyan? Hedra vo y brenysi ev ow kemeres hanafas omma ternos an nosweyth vras, my a vynn perthi orth aga habadolya i.

DOLI		Mir orth an pyth 'leveris e' war an folen ma.

MARIA	Pandr’a vynn e'? Nosweyth pur drosek eno teyrgweyth y'n seythen? Gwariow govyn yn kever pel droos?

DOLI	Nag yw! Nyns yw onan a'n traow ma, a-barth an Jowl! Ha moy es diwotti 'fydh Tavern an Pymthek Besont alemma rag. Mir orth an folen – tann hi!

Tros paper.

MARIA	Tavern an Pymthek Besont … rom nowydh dh'y ygeri .. da lowr … stevel-wari dhe fleghes … da …lowr, dell dybav … komptyer nowydh … te … koffi … tesennow … baramanynnow … gast, gast an AST! 

